Hej  Bolius

Jeg ved ikke, om det er det rigtige sted at spørge, men når jeg læser om klipning af græsplænen, så står der alle steder, at det skal klippes længere om foråret og efteråret end om sommeren.

Mit spørgsmål er så. Hvorfor skal det være kortere om sommeren?

Jeg synes da det er pænest, hvis man klipper de der 5-6 cm hele sæsonen.

Susanne B


Hvorfor skal græsset klippes så det er længere om efteråret end om sommeren?
Hej Susanne

Du kan sagtens klippe din græsplæne på 5-6 cm hele sæsonen, hvis du synes, det er pænest.

En af grundene til, at man ofte klipper den kortere er, at ikke skal klippes lige så ofte. Hvis du klipper den på 5-6 cm, vil græsstråene hurtigere lægge sig ned inden næste klipning, hvis der går for lang tid. Dette kan resultere i, at det kan være svært at få klippet græsplænen jævnt.

En anden grund er, at en kortklippet græsplæne typisk også vil være mere tæt. Dvs., de enkelte strå vil stå tættere, og plænen vil være mere modstandsdygtig over for slid. Hen over vinteren vil det så være en fordel at lade græsset være lidt længere for at beskytte rødderne.

Klipper du din plæne på 5-6 cm hele sæsonen, slipper du for at skulle justerer højden til efteråret, og så er der jo det mindre at skulle forholde sig til, og skal den ikke bruges til fodbold, behøver du ikke bekymre dig om, hvor slidstærk den er.

